Jonas Vingegaard er stadig i den gule førertrøje. Men han måtte grave dybt, da Tadej Pogacar satte et angreb ind på dagens sidste stigning, Col de Joux Plane. I første omgang kunne sidste års Tour-vinder ikke følge med, men på imponerende vis fik han kørt sig tilbage. Derfra kørte de to rivaler sammen til mål. - Vi havde selvfølgelig håbet på at kunne tage tid på Tadej. Vi havde håbet på mere end et sekund, men vi kan være fint tilfreds med, hvordan vi kørte i dag, siger Jonas Vingegaard til TV 2 Sport. Det ene sekund, som Jonas Vingegaard snakker om, kom efter bonusspurter. Jumbo-Visma-danskeren vandt bjergspurten på toppen af Col de Joux Plane, hvilket betød, at han hentede tre bonussekunder mere end Pogacar. På målstregen var det så sloveneren, der hentede to sekunder til regnskabet i forhold til Vinegegaard. "Det går efter planen" Der var dagen igennem lagt op til et angreb fra Jonas Vingegaard. Jumbo-Visma satte længe et hårdt tempo i fronten af feltet. - Vi ønskede at gøre etapen hård, og det var, hvad vi gjorde. Jeg vil gerne takke mit hold igen, fordi de gjorde det fantastisk. Alle var utrolige, siger Vingegaard i det officielle interview. På den sidste stigning tog UAE dog flere gange initiativet til at sætte tempo, og Vingegaards angreb udeblev. Det kom i stedet fra sloveneren. At Pogacar formåede at få et hul, der skulle lukkes, er ikke noget, der bekymrer danskeren. - Det er jo bare at køre mit eget tempo, og det tror jeg også, han gør. Og så må jeg prøve at lukke hullet op til ham. - Jeg synes, det går efter planen, og vi tror på mine kompetencer. Udover det ene sekund i klassementet kan Jonas Vingegaard desuden glæde sig over, at han nu også er indehaver af Tourens prikkede bjergtrøje.

Referat:
I klassementet øgede Jonas Vingegaard sit forspring med ét sekund.